TASCO พุ่ง 5.26% หลังกำไร Q1/58 เติบโตกว่า 3 เท่า! แนวโน้ม Q2 ทุบสถิติเดิม
TASCO ณ เวลา 10.51น. ราคาอยู่ที่ 14 บาท บวก 0.70 บาท หรือ 5.26% สูงสุดที่ 14.30 บาท ต่ำสุดที่ 12.80 บาท มูลค่าซื้อขายที่ 648.46 ล้านบาท โบรกเกอร์แนะนำซื้อ ให้ราคาเป้าหมาย 18 บาท
14 พ.ค. 2558

ผู้สื่อข่าวรายงานว่า ราคาหุ้นบริษัท ทิปโก้แอสฟัลท์ จำกัด (มหาชน) หรือ TASCO ณ เวลา 10.51 น. ราคาอยู่ที่ 14 บาท บวก 0.70 บาท หรือ 5.26% สูงสุดที่ 14.30 บาท ต่ำสุดที่ 12.80 บาท มูลค่าซื้อขายที่ 648.46 ล้านบาท ขณะที่ดัชนีตลาดหุ้นไทยโดยรวมบวก 0.06%
 
บล.ดีบีเอส วิคเคอร์ส (ประเทศไทย) ระบุในบทวิเคราะห์ (14 พ.ค.) TASCO ประกาศกำไรไตรมาส 1/58 ดีกว่าคาดถึง 64% เป็น 1.1 พันล้านบาท หลังจากได้ประโยชน์จากราคาน้ำมันที่ลดลงนั่นเอง และความต้องการยางมะตอยที่มีมาก ขณะที่อุปทานกลับจำกัด ราคายางมะตอยจึงแข็งแกร่ง งบดุลแข็งแกร่งด้วยอัตราส่วนหนี้สินสุทธิต่อทุนที่เพียง 0.97 เท่า จากหนึ่งปีก่อนหน้าที่ 1.47 เท่า
อีกทั้งคาดว่ากำไรไตรมาส 2/58 จะสามารถทำสถิติสูงสุดใหม่ได้อีก เพราะยังมีช่องว่างในการเติบโตได้อีก บริษัทได้มีการขายล่วงหน้าไปถึงเดือน มิ.ย.ปีนี้แล้ว ก็แสดงว่าได้ราคาขายที่สูง ขณะที่ราคาน้ำมันยังอยู่ในระดับที่ต่ำ แม้รายได้จากการขายใน 2Q58 จะชะลอลงบ้าง แต่อัตรากำไรขั้นต้นที่สูงจะมีผลบวกได้มากกว่า ขณะที่งบประมาณภาครัฐเกี่ยวกับสาธารณูปโภคจะเริ่มได้ตั้งแต่เดือนนี้ และส่งผลดีมายัง TASCO โดยตรง
ทั้งนี้คงคำแนะนำ “ซื้อ” ด้วยราคาพื้นฐานใหม่ล่าสุดเพิ่มเป็น 18 บาท มีการปรับประมาณการปี 58 ดีขึ้นถึง 66% ด้วยสมมุติฐานด้านอัตรากำไรขั้นต้นที่ดีขึ้น ราคาพื้นฐานประเมินด้วย P/E ปี 58 ที่ 10.6 เท่า (+0.5 SD) ราคาปิดมีส่วนเพิ่มถึง 35% และอัตราผลตอบแทนปันผลที่ 3.2%
 
 